b'\n_START_ARTICLE_\nOddervej (Aarhus Kommune)\n_START_SECTION_\nLinjef\xc3\xb8ring\n_START_PARAGRAPH_\nOddervej er hovedlandevejen mellem Odder og Aarhus. Vejen begynder hvor Strandvejen oph\xc3\xb8rer som st\xc3\xb8rre indfaldsvej til Aarhus Centrum og bev\xc3\xa6ger sig herefter i sydlig retning gennem bydelene H\xc3\xb8jbjerg og Sk\xc3\xa5de. Efter at have forladt Aarhus By passerer den vest om stationsbyen Beder-Malling og ved kommunegr\xc3\xa6nsen til Odder Kommune skifter den navn til \xc3\x85rhusvej.\n_START_SECTION_\nVejens historie\n_START_PARAGRAPH_\nIndtil 1939 hed Oddervej, Hads Herreds Landevej. Denne betegnelse d\xc3\xa6kkede tidligere ogs\xc3\xa5 det stykke vej, som i dag er Strandvejen. I 1938 blev vejen gravet op, udvidet og omlagt, s\xc3\xa5 den kom til at fremst\xc3\xa5, som den g\xc3\xb8r i dag. F\xc3\xb8r dette havde byr\xc3\xa5det modtaget flere klager over vejens beskaffenhed. Frederiksh\xc3\xb8j Kro var i slutningen af 1800-tallet blevet et popul\xc3\xa6rt udflugtsm\xc3\xa5l, ligesom resten af Marselisborgskovenes trakt\xc3\xb8rsteder, men turen derud foregik over st\xc3\xb8vet og hullet vej._NEWLINE_Omkring 1920 begyndte Oddervejs sydlige side at blive bebygget med villaer, og fra 1936 blev ogs\xc3\xa5 den nordlige side udstykket. I 1810 blev Frederiksminde opf\xc3\xb8rt langs Oddervej (i dag Oddervej 32). G\xc3\xa5rden blev bygget som skovfogedbolig, men fungerede det meste af 1800-tallet og starten af 1900-tallet som sommerresidens. F\xc3\xb8rst for kradsuldsproducenten Marcus Galthen Bech, og senere for borgmester Drechsel.'